Vísindamenn við Oxford Háskóla hafa óskað eftir aðstoð almennings í nýju verkefni sem nefnist PenguinWatch . Það er vísindamaðurinn Dr Tom Hart sem leiðir rannsóknina og hvetur hann meðal annars skólahópa til að taka að sér að rannsaka mörgæsirnar og læra um Suðurskautslandið í leiðinni . Rannsóknarhópurinn býr yfir 75 myndavélum á Suðuskautslandinu sem tengdar eru við PenguinWatch og taka myndir með klukkutíma millibili . Um er að ræða hundruð þúsundir mynda sem vísindamennirnir hafa hreinlega ekki undan að fara yfir og er það þess vegna sem þeir biðla nú til almennings . Í gegnum PenguinWatch getur almenningur fylgst með mörgæsum á Suðurskautslandinu og fær það verkefni að merkja inn á myndir sem teknar hafa verið á Suðurskautinu atriði á borð við mörgæsir , unga , egg og önnur dýr . Talningin hjálpar vísindamönnunum að skilja hvað er að gerast í mörgæsastofninum á hverjum stað fyrir sig . Niðurstöðurnar verða notaðar til að fylgjast með breytingum í mörgæsastofnunum frá ári til árs og skilja hvernig sé hægt að snúa við þeirri miklu fækkun sem hefur átt sér stað í stofnum á Suðurskautslandinu .